«Då dei rei gjennom nokre øydeskogar kvad Harald.» Illustrasjon til Harald Hardrådes saga i *Heimskringla* fra 1899.
**Wilhelm Lauritz Wetlesen** (født 28. november 1871 i Sandefjord, død 15. juni 1925) var en norsk maler og tegner. 

Wetlesen vokste opp i Sandefjord i Vestfold som sønn av kjøpmann i manufaktur Jon Elisæus Sanne Wetlesen, opprinnelig fra Porsgrunn. Wilhelm studerte ved Kristian Zahrtmanns malerskole i København tidlig på 1890-tallet, seinere en kort tid ved Erik Werenskiolds og Eilif Petersens malerskole i Kristiania, og hadde lange opphold i Italia mellom 1895 og 1900. Hovedverket fra Italia-perioden, maleriet *Utenfor paradismuren* fra 1898, viser tre oppstilte, nakne skikkelser – en engel med vinger og Adam og Eva med bladkranser om hoftene. Verket er både inspirert av realismen og ungrenessansen i en såkalt danskflorentinsk stil. Andre tidlige arbeider er blant andre *Moder hekler* fra 1890, *Søsken* fra 1892 og *Sandar kirke* fra 1895.

«Einar Tambarskjelve steller med liket til kong Magnus.» Pennetegning av maleren Wilhelm Wetlesen i «norrøn» stil til Harald Hardrådes saga i *Heimskringla* i en utgave fra 1899.
Wetlesen bidrog seinere med tegninger til den norske illustrerte folke- og praktutgaven av Snorre Sturlasons *Heimskringla* (*Snorres kongesagaer*) som ble utgitt av J.M. Stenersen & Co i 1899. Illustrasjonene til verket ble opprinnelig fordelt mellom malerne Christian Krohg, Gerhard Munthe, Eilif Peterssen og Erik Werenskiold, men seinere kom også Halvdan Egedius til. Da Egedius døde i februar 1899, overtok Wilhelm Wetlesen, og han laget i alt 43 tegninger til boka i Werenskiolds «norrøne» stil, men kanskje litt mindre forløst i formen enn bidragene fra de andre.

Wetlesen tok sammen med Hans Ødegaard i Kunsthistorisk forening initiativet til å danne Kunstnerforbundet i 1910, et galleri i Oslo som siden har arrangert kunstutstillinger og formidlet salg og der Wetlesen selv ble den første direktøren. På jubileumsutstillinga på Frogner i Oslo i 1914 hadde Wetlesen mange arbeider, og hans lyse, stemningsfulle malerier av norske landskap i seinere perioder vitner om påvirkning fra både naturalismen i Norden og impresjonismen i Frankrike. 

Wilhelm Wetlesen er representert i Nasjonalgalleriet i Oslo.

Førstekonservator Einar Wexelsen utgav i 2006 boka *Kunst er vennskap, historien om Wilhelm Wetlesen* i forbindelse med en utstilling av kunstnerens arbeider i Haugar Vestfold Kunstmuseum i Tønsberg.

Referanser
----------

1. ↑   Norsk kunstnerleksikon, Norsk kunstnerleksikon ID Wilhelm\_Wetlesen, besøkt 9. oktober 2017[Hentet fra Wikidata]
2. ↑   Norsk biografisk leksikon, oppført som Wilhelm Laurits Wetlesen, Norsk biografisk leksikon ID Wilhelm\_Wetlesen, besøkt 9. oktober 2017[Hentet fra Wikidata]
3. ↑   KulturNav, KulturNav-ID f5edde29-55c3-49df-8fb0-f51853a45b57, besøkt 9. oktober 2017[Hentet fra Wikidata]
4. ↑   Kunstindeks Danmark, Kunstindeks Danmark kunstner ID 11304, besøkt 9. oktober 2017[Hentet fra Wikidata]

Eksterne lenker
---------------

* (en) Wilhelm Wetlesen – kategori av bilder, video eller lyd på Commons Rediger på Wikidata

* (en) Wilhelm Wetlesen – galleri av bilder, video eller lyd på Commons Rediger på Wikidata
* Kort biografi og bildeeksempeler i Haugar Vestfold kunstmuseums utstillingskatalog fra 2006 (nedlastbart pdf-doument)

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Prabook **·** BIBSYS **·** Kunstindeks Danmark **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** KulturNav
 |